钦定古今图书集成/明伦汇编/官常典/第473卷 > 王慧龙
## 钦定古今图书集成/明伦汇编/官常典/第473卷 > 王慧龙

按《魏书》本传，慧龙自云：“太原晋阳人，司马德宗尚书
仆射愉之孙，散骑侍郎缉之子也。幼聪慧，愉以为诸
孙之龙，故名焉。初，刘裕微时，愉不为礼，及得志，愉合
家见诛。慧龙年十四，为沙门僧彬所匿百馀日，将慧
龙过江，为津人所疑，曰：‘行意匆㖄徬徨，得非王氏诸
子乎’？僧彬曰：‘贫道从师有年，止西岸，今暂欲定省，还
期无远。此随吾受业者，何至如君言’。”既济，遂西上江
陵，依叔祖忱故吏荆州前治中习辟疆。时刺史魏咏
之卒，辟疆与江陵令罗修、前别驾刘期公、土人王腾
等谋举兵，推慧龙为盟主，克日袭州城。而刘裕闻咏
之卒，亦惧江陵有变，遣其弟道规为荆州，众遂不果。
罗修将慧龙又与僧彬北诣襄阳司马德宗、雍州刺
史鲁宗之资给慧龙，送渡江，遂自虎牢奔于姚兴。其
自言也如此。太常二年，姚泓灭，慧龙归国。太宗引见
与言，慧龙请效力南讨。言终，俯而流涕。天子为之动
容。谓曰：“朕方混一车书，席卷吴会，卿情计如此，岂不
能相资以众乎？”然亦未之用。后拜洛城镇将，配兵三
千人，镇金墉。既拜十馀日，太宗崩，世祖初即位，咸谓
南人不宜委以师旅之任，遂停前授。初，崔浩弟恬闻
慧龙王氏子，以女妻之。浩既婚姻，及见慧龙，曰：“信王
家儿也。”王氏世齇鼻，江东谓之齇王，慧龙鼻大。浩曰：
“真贵种也。”数向诸公称其美。司徒长孙嵩闻之不悦，
言于世祖，以其叹服南人，则有讪鄙国化之意。世祖
怒，召浩责之，浩免冠陈谢，得释。及鲁宗之子轨奔姚
兴，后归国，云“慧龙是王愉家竖僧彬所通生也。”浩虽
闻之，以女之故，成赞其族，慧龙由是不调。久之，除乐
安王范傅，领并、荆扬三州大中正。慧龙抗表愿得南
垂自效，崔浩固言之，乃授南蛮校尉、安南大将军、左
长史。及刘义隆荆州刺史，谢晦起兵江陵，引慧龙为
援。慧龙督司马卢寿等一万人，拔其思陵戍，进围项
城。晦败，乃班师。后刘义隆将王元谟寇滑台，诏假慧
龙楚兵将军，与安颉等同讨之。相持五十馀日，诸将
以贼盛莫敢先，慧龙设奇兵大破之。世祖赐以剑马
钱帛，授龙骧将军，赐爵长社侯，拜荥阳太守，仍领长史。在任十年，农战并修，大著声绩，招携边远归附者
万馀家，号为善政。其后刘义隆将到彦之、檀道济等
频顿淮、颍，大相侵掠，慧龙力战，屡摧其锋。彦之与友
人萧斌书曰：“鲁轨颓钝，马楚麤狂，亡人之中，唯王慧
龙及韩延之可为深惮，不意儒生懦夫乃令老子讶
之。”刘义隆纵反间，云慧龙自以功高而位不至，欲引
寇入边，因执安南大将军司马楚之以叛。世祖闻曰：
“此必不然，是齐人忌乐毅耳。”乃赐慧龙玺书曰：“义隆
畏将军如虎，欲相中害，朕自知之。风尘之言，想不足
介意也。”刘义隆计既不行，复遣刺客吕元伯购慧龙
首二百户，男绢一千匹。元伯伪为反间，来求屏人有
所论。慧龙疑之，使人探其怀，有尺刀，元伯叩头请死。
慧龙曰：“各为其主也，吾不忍害此人。”左右皆言：“义隆
贼心未已，不杀元伯，无以制将来。”慧龙曰：“死生有命，
彼亦安能害我！且吾方以仁义为干卤，又何忧乎？”刺
客遂舍之。时人服其宽恕。慧龙自以遭难流离，常怀
忧悴，乃作《祭伍子胥文》以寄意焉。生一男一女，遂绝
房室，布衣蔬食，不参吉事，举动必以礼。太子少傅游
雅言于朝曰：“慧龙，古之遗孝也。”撰《帝王制度》十八篇，
号曰《国典》。真君元年，拜使持节、宁南将军、虎牢镇都
副将，未至镇而卒。临没谓功曹郑煜曰：“吾羁旅南人，
思非旧结，蒙圣朝殊特之慈，得在疆场效命。誓愿鞭
尸吴市，戮坟江阴。不谓婴此重疾，有心莫遂，非唯仰
愧国灵，实亦俯惭后土。修短命也，夫复何言！”身没后，
乞葬河内州县之东乡，依古墓而不坟，足藏发齿而
已。庶魂而有知，犹希结草之报。时制南人入国者皆
葬桑干。煜等申遗意，诏许之。赠安南将军、荆州刺史，
谥穆侯。吏人及将士共于墓所起佛寺，图慧龙及僧
彬象赞之。吕元伯感全宥之恩，留守墓侧，终身不去。